**Cyfarfod: Y Bwrdd Plismona**

**Lleoliad: Cyfarfod Teams**

**Dyddiad: 14 Mawrth 2024**

**Amser: 2.15pm – 3.40pm**

|  |  |
| --- | --- |
| **Aelodau:** | Y Prif Gwnstabl, Dr Richard Lewis (PG)  Comisiynydd yr Heddlu a Throseddu, Dafydd Llywelyn (CHTh)  Prif Weithredwr, Carys Morgans (PW) SCHTh  Prif Swyddog Cyllid, Beverley Peatling (PSC)SCHTh  Cyfarwyddwr Cyllid, Edwin Harries (CC) |
| **Hefyd yn bresennol**: | Swyddog Staff, yr Arolygydd dros dro Gemma Starkey (GS)  Cynghorydd Polisi, Gwen James SCHTh (GJ) |

**Penderfyniadau yn deillio o'r cyfarfod ar 14/03/2024**

|  |  |
| --- | --- |
| Rhif y penderfyniad. |  |
| PB T3 87 | Cymeradwyodd y CHTh yr argymhelliad i ddyfarnu contract newydd i’r cyflenwr presennol Allstar Business Solutions Cyf ar gyfer darparu cardiau tanwydd am gyfnod o ddwy flynedd, gyda’r opsiwn o hyd at ddau gyfnod o estyniadau blynyddol |
| PB T3 88 | Cymeradwyodd y CHTh yr argymhelliad y dylid dyfarnu contract i Workforce Wellbeing Cyf gwerth £421,640 heb gynnwys TAW, ar gyfer darparu gwasanaethau Ymgynghorydd Meddygol yr Heddlu am gyfnod o bedair blynedd, tra’n aros am sicrwydd a fydd yn cael ei roi i’r PSC |
| PB T3 89 | Cymeradwyodd y CHTh yr argymhelliad y dylid dyfarnu contract i Brifysgol Caerdydd ar gyfer darparu gwasanaethau patholeg fforensig. Byddai'r cytundeb yn ei le am bum mlynedd gydag opsiwn i'w ymestyn am ddwy flynedd arall |
| PB T3 90 | Yn amodol ar gymeradwyaeth yng nghyfarfod grŵp y prif swyddogion a diwygio’r adroddiad, cymeradwyodd y CHTh yr argymhelliad i ddyfarnu contract i Neology UK Limited ar gyfer darparu camerâu system adnabod rhifau cerbydau yn awtomatig a gwasanaethau cysylltiedig am gyfnod o dair blynedd, gyda’r opsiwn o hyd at ddau gyfnod o estyniadau blynyddol |
| PB T3 91 | Cytunodd y CHTh i lofnodi’r cytundeb System Ymwybyddiaeth Sefyllfaol Gwyliadwriaeth y Gogledd-orllewin – Cytundeb Cydweithio Adran 22a: Hysbysiad Rheoli Newid |

## Ymddiheuriadau a Chyflwyniadau

Croesawodd y CHTh bawb i’r cyfarfod.

## Diweddariad ar gamau gweithredu o gyfarfodydd blaenorol

|  |  |  |
| --- | --- | --- |
| Rhif y cam gweithredu | Crynodeb o’r camau i’w cymryd | Diweddariad |
| PB 286 | PW i drafod â Paul Morris yr angen i blismona yng Nghymru ystyried materion yn ymwneud â Swyddog Cefnogi Cymunedol yr Heddlu (SCCH) a GanBwyll. GS i nodi'r un materion gyda grŵp Prif Swyddogion Cymru cyn y cyfarfod ar 7 Mawrth | Cyflawnwyd |
| PB287 | GS i drefnu anfon gwahoddiadau at y Pennaeth Strategaeth a Pholisi i fynychu cyfarfodydd yn y dyfodol mewn perthynas ag Adolygiad yr Heddlu | Wedi'i gwblhau |
| PB 288 | Bod yr heddlu yn adrodd yn ôl mewn perthynas ag adroddiad arolygu HMICFRS ar effeithiolrwydd yr heddlu a chyrff gorfodi'r gyfraith ynghylch camfanteisio'n rhywiol ar blant mewn grwpiau yng Nghymru a Lloegr gyda data lleol cyn y dyddiad cwblhau ym mis Mehefin. | Parhaus |
| PB 289 | Bod adroddiad yn cael ei gyflwyno i Fwrdd Plismona ymhen chwe mis i dynnu sylw at waith pellach y cynllun peilot menter lladrata o siopau | Parhaus |
| PB 290 | Cynghorydd Polisi i ystyried ymateb yr heddlu i adroddiad SCHTh at wraidd mater stelcian ac aflonyddu er mwyn i'r CHTH ei ystyried gyda'r bwriad o baratoi adroddiad i Banel yr Heddlu a Throseddu yn ddiweddarach yn 2024 | Parhaus |
| PB 291 | Y Swyddog Staff i nodi a oes gan yr heddlu swyddog cymorth dioddefwyr dynodedig mewn perthynas â throseddau casineb | Wedi'i gwblhau |
| PB 292 | PW a'r Swyddog Staff i ystyried a thrafod â'r Prif Swyddog perthnasol y cynrychiolydd mwyaf priodol i fynychu'r Fforwm Troseddau Casineb | Wedi’i gwblhau |
| PB 293 | PW i gysylltu â'r DBG i ystyried y trefniadau llywodraethu ar gyfer y Cyd-bwyllgor Archwilio | Parhaus |
| PB 294 | PG i anfon yr wybodaeth mewn perthynas â'r Gwasanaeth Datgelu a Gwahardd ymlaen at SCHTh a llunio ymateb ar gyfer Panel yr Heddlu a Throseddu | Wedi'i gwblhau |
| PB 295 | PG i ddarparu diweddariad ar y Strategaeth Atal Troseddu a'r Cynllun Gwella Cymdogaeth | Parhaus |

**PB286 –** ***SCCH a materion GanBwyll*** – Cyflawnodd CHTh y cam gweithredu o ganlyniad i drafodaethau parhaus a gasglwyd drwy'r strwythur llywodraethu Plismona yng Nghymru a chyfarfod Grŵp Prif Swyddogion Cymru.

**PB 288*– Arolygiaeth Cwnstabliaeth a Gwasanaethau Tân ac Achub Ei Fawrhydi (HMICFRS) adroddiad arolygu ar gamfanteisio’n rhywiol ar blant mewn grwpiau* –** gofynnodd y CHTh am sicrwydd y bydd y data lleol yn cael ei ddychwelyd mewn modd amserol.

**PB 289 – diweddariad ar *gynllun peilot menter lladrata o siopau –***Dywedodd y CHTh ei fod yn ymwybodol bod arweinydd newydd yr heddlu yn datblygu strategaeth lladrata o siopau.

**PB 290 – *Adroddiad at wraidd mater cynnydd mewn stelcian ac aflonyddu –*** Hysbysodd y CHTh yr aelodau o gyfarfod diweddar gyda'r Prif Gwnstabl Cynorthwyol (PGC), a drafododd sut roedd meysydd i wella a chanfyddiadau adolygiad HMICFRS at wraidd y mater yn llywio rhywfaint o'r gwaith gyda dioddefwyr.

**PB 292 – *cynrychiolydd i fynychu'r*** ***Fforwm Troseddau Casineb –*** gofynnodd y CHTh i'r PG beth oedd ymateb yr heddlu a/neu Uned Eithafiaeth a Gwrthderfysgaeth Cymru i rai o weithgareddau grwpiau asgell dde eithaf. Cyfeiriodd y PG at waith gyda grwpiau cymunedol lleol ac ysgolion (er enghraifft, yn Llanelli yn ystod y cyhoeddiad gan y Swyddfa Gartref nad oeddent bellach yn ceisio cartrefu ceiswyr lloches yng Ngwesty Parc y Strade).

Dywedodd y PG y byddai'n gofyn am wybodaeth gan Uned Eithafiaeth a Gwrth-Derfysgaeth Cymru.

#### Cam gweithredu: Y PG i ofyn am wybodaeth gan Uned Eithafiaeth a Gwrth-Derfysgaeth Cymru ar ei hymateb i grwpiau asgell dde eithaf a rhannu hyn â'r CHTh

Dywedodd y CHTh y byddai’n fuddiol cael sesiynau briffio gan yr Uned Troseddau Cyfundrefnol Rhanbarthol, Uned Eithafiaeth a Gwrthderfysgaeth Cymru a’r tîm Troseddau Cyfundrefnol Difrifol yn fwy rheolaidd.

#### Cam gweithredu: Swyddfa'r CHTh (SCHTh) i drefnu sesiynau briffio amlach gan yr Uned Troseddau Cyfundrefnol Rhanbarthol / Uned Eithafiaeth a Gwrth-Derfysgaeth Cymru a'r tîm Troseddau Cyfundrefnol Difrifol.

**PB 293 – *trefniadau llywodraethu ar gyfer y Cyd-bwyllgor Archwilio –*** trefnwyd cyfarfod ar gyfer yr wythnos yn dechrau 18/03/2024.

**PB 295 – *Strategaeth Atal Troseddu a Chynllun Gwella Cymdogaeth –*** cadarnhaodd y PG fod y gwaith ar y gweill.

## Eitemau Sefydlog

### Diweddariad y Prif Gwnstabl

Nododd y CHTh fod yr wybodaeth yn yr adroddiad yn gofnod cynhwysfawr a sobreiddiol o ddigwyddiadau diweddar yn ardal yr heddlu. Gofynnodd y CHTh a oedd digwyddiad a hysbyswyd yr Adran Safonau Proffesiynol amdano hefyd wedi’i gyfeirio at Swyddfa Annibynnol Ymddygiad yr Heddlu. Dywedodd y PG er nad oedd angen adrodd yn orfodol arno i Swyddfa Annibynnol Ymddygiad yr Heddlu, roedd yr Adran Safonau Proffesiynol wedi gwneud hynny’n wirfoddol. Roedd Swyddfa Annibynnol Ymddygiad yr Heddlu wedi dychwelyd yr achos i’r heddlu i ddelio ag ef, gan ddweud bod yr heddlu wedi gwneud yr hyn a allent mewn perthynas â diogelu. Penderfynodd yr Adran Safonau Proffesiynol nad oedd angen ymchwiliad pellach.

Gofynnodd y CHTh i'r PG a oedd unrhyw achos i bryderu mewn perthynas ag achosion o danau bwriadol y manylwyd arnynt yn niweddariad y PG. Dywedodd y PG ei fod ar fin derbyn briff ar y mater yn ddiweddarach y diwrnod hwnnw a byddai'n diweddaru'r CHTh y tu allan i'r cyfarfod.

Nododd y CHTh y gwaith cadarnhaol y manylwyd arno, gan gynnwys datgeliadau allweddol gan achwynwyr o ddefnyddio camera corff ac adennill cyffuriau ac arian drwy warantau o dan y Ddeddf Camddefnyddio Cyffuriau.

Cyfeiriodd y CHTh at yr adolygiad diwylliant a gynhaliwyd yng Ngwasanaeth Tân ac Achub De Cymru a'r mandad dilynol gan Lywodraeth Cymru i Wasanaethau Tân ac Achub Gogledd Cymru a Chanolbarth a Gorllewin Cymru gomisiynu adolygiadau annibynnol tebyg. Gofynnodd y CHTh am sicrwydd gan y PG fod y gwaith parhaus ynghylch diwylliant yn Heddlu Dyfed-Powys yn cael ei gasglu, gan fod sylw wedi bod yn cael ei roi i hyn ers mwy na 12 mis. Nododd y PG fod cynllun gweithredu ar waith a oedd yn cynnwys y gwaith hwn. Roedd Grŵp y Prif Swyddogion wedi cynnal sioeau teithiol yn ddiweddar gyda staff a swyddogion, gan egluro pa gamau yr oedd yr heddlu wedi'u cymryd i fynd i'r afael â'r pwyntiau a nodwyd trwy drafodaethau diwylliant gyda gweithwyr. Gofynnodd y CHTh i'r wybodaeth am gynnydd yn y maes hwn fod ar gael i'w swyddfa.

#### Cam gweithredu: CC i sicrhau bod y gwaith ar ddiwylliant yn Heddlu Dyfed-Powys yn cael ei gasglu ac ar gael i SCHTh

Eglurodd y PG fod proses ddyrchafu'r prif uwch-arolygydd wedi'i chwblhau yn gynharach y diwrnod hwnnw. Byddai diweddariad swyddogol yn cael ei ddarparu i'r sefydliad yn fuan. Holodd y CHTh ynghylch amrywiaeth rhywedd ymgeiswyr mewn rolau arweinyddiaeth. Roedd y PG yn rhagweld cynnydd yn nifer yr ymgeiswyr benywaidd trwy'r broses ddyrchafu uwch-arolygydd sydd ar ddod. Roedd gwaith yn mynd rhagddo i gynyddu recriwtio ac amlygrwydd arweinwyr benywaidd.

### Diweddariad Comisiynydd yr Heddlu a Throseddu

Rhoddodd y CHTh drosolwg o'r diweddariad ysgrifenedig a ddarparwyd, gan amlygu diwrnodau ymgysylltu cymunedol diweddar; recriwtio’r Cydlynydd Ymchwil Plismona Seiliedig ar Dystiolaeth newydd a oedd wedi’i ariannu ar y cyd gan Brifysgol Cymru Y Drindod Dewi Sant; gwaith ar athreuliad cam-drin domestig; a'r adborth cadarnhaol a gafwyd ynghylch y gynhadledd Dydd Gŵyl Dewi.

Mynegodd y CHTh ei siom ynghylch yr heriau o ran cynhyrchu cynnig gan yr heddlu ar gyfer y cyfle i gael cyllid o tuag £1 miliwn gan y Swyddfa Gartref ar gyfer mannau ymddygiad gwrthgymdeithasol problemus. Nodwyd bod yr Heddlu eisoes wedi rhoi adborth i SCHTh ar y broses, a bod yr amserlen a ddarparwyd gan y Swyddfa Gartref yn heriol iawn. Rhoddodd y CHTh enghreifftiau o rai mannau problemus o ran ymddygiad gwrthgymdeithasol yr oedd cymunedau wedi codi pryderon yn eu cylch. Awgrymodd hefyd y gellid defnyddio'r cyfle ariannu i wella gwelededd swyddogion.

Gofynnodd y PG am drafodaeth bellach y tu allan i'r cyfarfod, i ganiatáu amser i ystyried yr wybodaeth. Dywedodd y PSC y cynigiwyd gwaith i wella prosesau o gwmpas llywodraethu cyllid allanol a fyddai’n cynnwys cyfleoedd i ystyried gwersi a ddysgwyd ac i SCHTh a’r Heddlu roi adborth ar brosesau.

Gofynnodd y CHTh am sicrwydd bod canolfan gyfathrebu'r heddlu yn defnyddio teledu cylch cyfyng yn rhagweithiol, yn benodol wrth ddefnyddio plismona yn y gymdogaeth. Rhoddodd y PG enghraifft o fonitro gweithredol a oedd yn galluogi'r gwasanaeth tân i gael ei ddefnyddio'n gyflym i ymateb i achos o losgi bwriadol. Fe wnaeth y gweithredu prydlon hwn atal difrod sylweddol i eiddo ac arwain at arestio nifer o bobl. Sicrhaodd y PG y CHTh y byddai'r adborth yn cael ei ystyried a'i drafod ymhellach o fewn plismona cymdogaeth.

### Adolygiad yr Heddlu

Roedd y CHTh wedi cael mewnbwn ar y sefyllfa bresennol yng nghyfarfod y Cyd-bwyllgor Archwilio yn gynharach y diwrnod hwnnw. Yn yr adroddiad, roedd cyfeiriadau at rywfaint o weithgarwch y tu allan i broses Adolygiad yr Heddlu. Amlygodd y CHTh y gallai fod atebion Cymru gyfan i'r rhaglen ysgolion y dylid eu harchwilio.

#### Cam gweithredu: CC i sicrhau bod opsiynau Cymru gyfan yn cael eu harchwilio, yn ogystal ag atebion lleol, i raglen heddlu ysgolion

Hysbysodd y CHTh y PG o effaith bosibl maniffestos ymgeiswyr ar gyfer swydd CHTh ar rai cynlluniau adolygu sydd ar ddod. Cydnabu'r PG hyn, gan nodi bod tîm Adolygiad yr Heddlu ac arweinwyr gweithredol yn ymwybodol y gallai rhai agweddau gael eu gohirio i ystyried ymrwymiad CHTh y pedwerydd tymor. Amlygodd y PG ei fod yn cyfarfod y PW yn fisol i baratoi ar gyfer tymor nesaf y CHTh.

#### Cam gweithredu: PG i ystyried a allai unrhyw gynlluniau adolygu sydd ar ddod gael eu heffeithio gan addewidion maniffesto ymgeiswyr ar gyfer swydd CHTh ac ystyried unrhyw effeithiau ar y Cynllun Heddlu a Throseddu yn y dyfodol

Nododd y CHTh y sefyllfa gadarnhaol o ran gwerthusiad prawf rota Powys yn y diweddariad. Gofynnodd pryd y bwriedir ymestyn hyn ymhellach. Credai'r PG fod hyn ar fin digwydd ond byddai'n cadarnhau gyda'r CHTh maes o law.

#### Cam gweithredu: Amserlenni ar gyfer prawf rota ymateb Powys i'w rhannu â SCHTh yng nghyfarfod nesaf y Bwrdd Plismona

### ch. Cyllid

Penderfynwyd y byddai'r diweddariad yn cael ei anfon i gyfarfod nesaf y Bwrdd Plismona oherwydd galwadau gwaith eithriadol yn ymwneud â gwaith cyllid diwedd blwyddyn.

#### Cam gweithredu: Y CC i ddarparu'r adroddiad diweddaraf ar gyllid yng nghyfarfod y Bwrdd Plismona ar 11/04/2024

## Materion i'w Trafod

### Adroddiad sbotolau ar effeithlonrwydd HMICFRS: Effaith recriwtio a chadw ar y system cyfiawnder troseddol

Ystyriodd yr aelodau yr wybodaeth yn y briff a ddarparwyd gan SCHTh ar yr adroddiad sbotolau ar effeithlonrwydd.

Roedd y CHTh yn falch bod Heddlu Dyfed-Powys wedi buddsoddi amser yn hynny, ac yn gweithio ar ddeall pam mae staff yn gadael. Gofynnodd y CHTh a oedd unrhyw beth newydd wedi'i nodi drwy waith diweddar. Dywedodd y PG fod cyfran o swyddogion yn gadael canol gwasanaeth yn hanesyddol, ond yn ddiweddar, roedd mwyafrif y swyddogion a oedd yn gadael y gwasanaeth yn gwneud hynny yn gynnar yn eu gyrfa blismona. Roedd staff ymroddedig yn cymryd rhan mewn sgyrsiau â swyddogion yn eu cyfnodau prawf a'r blynyddoedd cynnar, gan gynnwys swyddogion a oedd yn agored yn y ffaith eu bod yn ystyried gadael yn ogystal â'r rhai nad oeddent. Cyfeiriodd llawer at y straen cynyddol o ddechrau gyrfa lawn amser newydd, ochr yn ochr ag astudio ar gyfer gradd a chwblhau portffolio o dystiolaeth. Er y tybiwyd hyn yn flaenorol, darparodd yr ymarfer y dystiolaeth angenrheidiol i gadarnhau bod hwn yn sicr yn ffactor a gyfrannodd.

Roedd adroddiad yn cael ei baratoi yn cynnig un llwybr mynediad i Heddlu Dyfed-Powys yn hytrach na'r pedwar prif bwynt mynediad presennol. Byddai hyn yn caniatáu i bawb gael eu hyfforddi yn yr un ffordd i ddechrau, gydag opsiynau ar gyfer cymhwyster academaidd yn cael eu cyflwyno ar ôl i'r hyfforddiant cychwynnol gael ei gwblhau. Er ei fod yn cychwyn yn deg, ystyriwyd y byddai cynnig un dull cyffredinol o ymuno yn gwella cadw staff ac o bosibl yn ehangu'r gronfa recriwtio. Dywedodd y PG y byddai ymgysylltu ffurfiol â SCHTh, yn enwedig ynghylch y contract gyda Phrifysgol De Cymru, yn hollbwysig cyn i unrhyw benderfyniad gael ei wneud ar ôl yr etholiad. Cytunodd yr aelodau y byddai'r pwnc yn cael ei ailystyried yn nhymor newydd y CHTh.

#### Cam gweithredu: Cynnig pwyntiau mynediad swyddogion heddlu i'w gyflwyno i gyfarfod o'r Bwrdd Plismona yn nhymor newydd y CHTh

### Arolygiad ar y cyd o'r ymateb aml-asiantaeth i gam-drin ac esgeuluso plant ym Mhowys

Dywedodd y CHTh fod llawer o argymhellion yn yr adroddiad a bod diweddariad yr heddlu yn gynhwysfawr. Byddai SCHTh yn defnyddio hwn i ddarparu ymateb statudol y CHTh i'r adroddiad.

Cafwyd trafodaeth ynghylch cyfranogiad posibl y llysgenhadon ieuenctid. Dywedodd GJ y byddai'r adroddiad yn cael ei rannu â'r llysgenhadon i gefnogi gwaith yn y dyfodol yn ymwneud â dwyn y CHTh a'r PG i gyfrif. Awgrymodd GJ hefyd y gallai fod lle i gasglu profiadau byw mewn perthynas â’r adroddiad hwn drwy’r Fforwm Ymgysylltu â Dioddefwyr a gwaith ymgysylltu â grwpiau cymunedol.

Awgrymodd y PG wahodd dau lysgennad ieuenctid i fod yn PG/CHTh am y diwrnod ar Ddiwrnod Plant y Byd ar 20Tachwedd 2024.

#### Cam gweithredu: SCHTh i edrych ar y posibilrwydd o ddau lysgennad ieuenctid i ymgymryd â swyddi ‘CHTh/PG am ddiwrnod’ ar Ddiwrnod Plant y Byd (20/11/2024)

## Materion i’w penderfynu

### Cardiau tanwydd – adnewyddu fframwaith

Ystyriodd y bwrdd adroddiad tendro mewn perthynas â chardiau tanwydd a oedd yn ceisio dyfarnu contract newydd i'r cyflenwr presennol Allstar Business Solutions Cyf. Roedd Heddlu Dyfed-Powys wedi defnyddio Allstar ers blynyddoedd lawer ynghyd â heddluoedd eraill y DU. Nodwyd Allstar fel cyflenwr y gellir ymddiried ynddo a thrwy gaffaeliad cyfanredol roedd Bluelight Commercial wedi sicrhau cyfraddau marchnad cystadleuol ar gyfer yr holl sefydliadau golau glas. Ni fynegwyd unrhyw gwestiynau am yr adroddiad a derbyniwyd yr argymhelliad i ddyfarnu.

#### Penderfyniad: Cymeradwyodd y CHTh yr argymhelliad i ddyfarnu contract newydd i'r cyflenwr presennol Allstar Business Solutions Cyf ar gyfer darparu cardiau tanwydd am gyfnod o ddwy flynedd, gyda'r opsiwn o hyd at ddau gyfnod o estyniadau blynyddol

### Ymgynghorydd Meddygol yr Heddlu – tendr sengl

Ystyriodd yr aelodau argymhelliad tendr sengl Ymgynghorydd Meddygol yr Heddlu.

Gofynnodd y PSC am fwy o eglurder ynghylch y fanyleb a’r gofyniad am glinigau wyneb yn wyneb ym Mhencadlys yr Heddlu. Dywedodd y CC y byddai hyn yn cael ei ychwanegu at y ddogfen dendro.

#### Cam gweithredu: Yr heddlu i roi sicrwydd am ddarparwyr Ymgynghorydd Meddygol yr Heddlu i’r PSC

#### Penderfyniad: Cymeradwyodd y CHTh yr argymhelliad y dylid dyfarnu contract i Workforce Wellbeing Cyf gwerth £421,640 heb gynnwys TAW, ar gyfer darparu gwasanaethau Ymgynghorydd Meddygol yr Heddlu am gyfnod o bedair blynedd, tra’n aros am sicrwydd i’r PSC

### Patholeg Fforensig – tendr sengl

Ystyriodd yr aelodau yr adroddiad mewn perthynas â'r tendr sengl patholeg fforensig. Mynegodd y CC natur hollbwysig y gwaith a'i fod o fewn cyllideb yr heddlu. Eglurwyd bod y tâl cadw blynyddol yn sefydlog ar £33,000; roedd y gweddill yn gostau amrywiol ar gyfer yr elfen post-mortem.Yn seiliedig ar wariant 22/23, amcangyfrifwyd mai cyfanswm y gwerth fyddai £55,845 y flwyddyn heb gynnwys TAW.Byddai cyfanswm y contract, yn seiliedig ar hyd y contract, tua £390,915.

#### Penderfyniad: Cymeradwyodd y CHTh yr argymhelliad y dylid dyfarnu contract i Brifysgol Caerdydd ar gyfer darparu gwasanaethau patholeg fforensig. Byddai'r cytundeb yn ei le am bum mlynedd gydag opsiwn i'w ymestyn am ddwy flynedd arall

### ch. System Adnabod Rhifau Cerbydau yn Awtomatig – adnewyddu tendr

Ystyriodd yr aelodau yr argymhellion yn yr adroddiad ar gyfer adnewyddu tendr system adnabod rhifau cerbydau yn awtomatig. Eglurodd y PW fod angen cymeradwyaeth erbyn 31 Mawrth 2024, pan fyddai’r contract presennol yn dod i ben. Felly byddai penderfyniad y CHTh yn amodol ar gymeradwyaeth derfynol Grŵp y Prif Swyddogion ar 21 Mawrth 2024.

Gofynnodd y CHTh am y newid i'r rhaglen amnewid camerâu. Esboniodd y CC fod rhai arbedion wedi'u cynhyrchu drwy waith Adolygiad yr Heddlu, drwy osod camerâu newydd ar sail angen yn hytrach na'r rhaglen adnewyddu pum mlynedd arferol. Sicrhaodd y CC y CHTh fod agweddau ar adnewyddu'r tendr wedi'u hadlewyrchu yn y cynllun ariannol tymor canolig.

Dywedodd y PSC fod y taflwybr gwariant yn uwch na'r hyn a gyfrifwyd yn y rhaglen gyfalaf a bod angen adlewyrchu hyn yn yr adroddiad.

#### Penderfyniad: Yn amodol ar gymeradwyaeth yng nghyfarfod Grŵp y Prif Swyddogion a newid yr adroddiad, cymeradwyodd y CHTh yr argymhelliad i ddyfarnu contract i Neology UK Limited ar gyfer darparu camerâu adnabod rhifau cerbydau yn awtomatig a gwasanaethau cysylltiedig. Byddai'r cytundeb yn ei le am gyfnod o dair blynedd, gyda'r opsiwn o hyd at ddau gyfnod o estyniadau blynyddol

## Unrhyw fater arall

### System Ymwybyddiaeth Sefyllfaol Gwyliadwriaeth y Gogledd-orllewin (SSAS) – Cytundeb Cydweithredu Adran 22a: Hysbysiad Rheoli Newid

Hysbysodd y PW y CHTh mai’r dyddiad cau ar gyfer anfon llofnod ar gyfer y cytundeb hwn oedd 18 Mawrth 2024. Rhoddodd y PGC sicrwydd i'r PW fod yr heddlu yn cefnogi'r newidiadau a bod y PG wedi llofnodi'r cytundeb ar gyfer yr heddlu. Roedd goblygiadau ariannol, ond roedd nifer y trwyddedau a ddelir gan yr heddlu yn cael eu lleihau i wneud hyn.

#### Penderfyniad: Cytunodd y CHTh i lofnodi cytundeb System Ymwybyddiaeth Sefyllfaol Gwyliadwriaeth y Gogledd-orllewin – Cytundeb Cydweithio Adran 22a: Hysbysiad Rheoli Newid

### Model Codi Tâl Cyswllt Cyhoeddus Digidol

Dywedodd y PSC wrth yr aelodau fod gohebiaeth wedi'i hanfon gan y CC a'r PSC i'r Swyddfa Gartref, ar ran y CHTh, yn mynegi siom ynghylch y gostyngiad ychwanegol yng nghyllid y Swyddfa Gartref a hysbysiad hwyr o’r fath.

Teimlai'r CHTh nad oedd gwybodaeth gystal ganddo am brosiectau neu ymdrechion cenedlaethol yn y maes gwaith hwn ers gadael Bwrdd Gwasanaethau Digidol yr heddlu. Nododd y CHTh efallai y byddai SCHTh am ystyried cysylltu â Chymdeithas Comisiynwyr yr Heddlu a Throseddu i ofyn am fwy o welededd yn barod ar gyfer CHTh y pedwerydd tymor.

#### Cam gweithredu: SCHTh i gysylltu â Chymdeithas Comisiynwyr yr Heddlu a Throseddu sicrhau llwybr cliriach o ran materion strategol sy’n ymwneud ag ymgymryd â rôl CHTh, gan gyfeirio’n benodol at wybodaeth gan Fwrdd Gwasanaethau Digidol yr heddlu

### Cytundeb Adran 22a ar Uned Arfau Saethu ar y Cyd Pen-y-bont ar Ogwr

Dywedodd y CHTh wrth yr aelodau fod cytundeb Adran 22a wedi’i gytuno a’i gefnogi gan y Bwrdd Platinwm ar gyfer y Maes Tanio Arfau Saethu ar y Cyd ym Mhen-y-bont ar Ogwr a gadeiriwyd gan y CHTh. Mae'r gwaith hwn bellach wedi symud o dan strwythur llywodraethu'r Bwrdd Plismona.

Sicrhaodd y PW fod y Gwasanaethau Cyfreithiol hefyd wedi adolygu'r cytundeb cyn cael llofnod y CHTh.

### ch. Cyfraniadau pensiwn

Nododd y CHTh y pwnc o gyfraniadau pensiwn cyflogwr ar ôl derbyn llythyr gan y Swyddfa Gartref. Mae’r llythyr yn cadarnhau mai cyfradd cyfraniad y cyflogwr y dylai heddluoedd ei thalu o 1 Ebrill 2024 yw 35.3%. Nid oedd yr holl aelodau wedi gweld y llythyr er mwyn gallu ei drafod ymhellach. Cytunodd yr aelodau y byddai'r mater yn cael ei ohirio tan gyfarfod nesaf y Bwrdd Plismona.

#### Cam gweithredu: Cynnwys llythyr y Swyddfa Gartref yn cyfeirio at gyfraniadau pensiwn yn agenda nesaf cyfarfod y Bwrdd Plismona

|  |  |  |
| --- | --- | --- |
| Rhif y cam gweithredu. | Crynodeb o'r Camau Gweithredu o'r cyfarfod ar 14/03/2024 | I'w symud ymlaen gan |
| PB 296 | Y PG i ofyn am wybodaeth gan Uned Eithafiaeth a Gwrth-Derfysgaeth Cymru ar eu hymateb i grwpiau asgell dde eithaf a rhannu hyn â'r CHTh | Y Prif Gwnstabl |
| PB 297 | Swyddfa’r CHTh (SCHTh) i drefnu sesiynau briffio yn amlach gan yr Uned Troseddau Cyfundrefnol Rhanbarthol / Uned Eithafiaeth a Gwrth-Derfysgaeth Cymru a’r tîm Troseddau Cyfundrefnol Difrifol | GJ |
| PB 298 | Y PG i sicrhau bod y gwaith ar ddiwylliant yn Heddlu Dyfed-Powys yn cael ei gasglu a'i fod ar gael i'r SCHTh. | PG |
| PB 299 | Y PG i sicrhau bod opsiynau Cymru gyfan yn cael eu harchwilio, yn ogystal ag atebion lleol, i raglen yr heddlu mewn ysgolion. | PG |
| PB 300 | Y PG i ystyried a allai unrhyw gynlluniau adolygu sydd ar y gweill gael eu heffeithio gan addunedau maniffesto ymgeiswyr ar gyfer swydd CHTh ac i ystyried unrhyw effeithiau ar y Cynllun Heddlu a Throseddu yn y dyfodol | PG |
| PB 301 | Amserlenni ar gyfer ymateb Powys i brawf rota i'w rhannu â SCHTh yng nghyfarfod nesaf y Bwrdd Plismona | GS |
| PB 302 | Y CC i ddarparu'r adroddiad diweddaraf ar gyllid yng nghyfarfod nesaf y Bwrdd Plismona (11/04/2023) | CC |
| PB 303 | Cynnig pwyntiau mynediad swyddogion heddlu i'w gyflwyno i gyfarfod o'r Bwrdd Plismona yn nhymor newydd y CHTh | GS |
| PB 304 | SCHTh i edrych ar y posibilrwydd o ddau lysgennad ieuenctid i ymgymryd â swyddi ‘CHTh/PG am ddiwrnod’ ar Ddiwrnod Plant y Byd (20/11/2024) | GJ |
| PB 305 | Yr Heddlu i roi sicrwydd am ddarparwyr Ymgynghorydd Meddygol yr Heddlu i’r PSC | GS |
| PB 306 | SCHTh i gysylltu â Chymdeithas Comisiynwyr yr Heddlu a Throseddu i roi adborth ar sicrhau llwybr cliriach o ran materion strategol sy’n ymwneud ag ymgymryd â rôl CHTh, gan gyfeirio’n benodol at wybodaeth gan Fwrdd Gwasanaethau Digidol yr heddlu | PW |
| PB 307 | Cynnwys llythyr y Swyddfa Gartref yn cyfeirio at gyfraniadau pensiwn ar agenda nesaf y Bwrdd Plismona | GJ |

DIWEDD